Η εισαγγελέας του Αρείου Πάγου, Ξένη Δημητρίου, παρήγγειλε τη διενέργεια προκαταρκτικής έρευνας για τις συνθήκες κάτω από τις οποίες πραγματοποιήθηκε η πώληση αμυντικού υλικού από τα αποθέματα του ελληνικού στρατού στη Σαουδική Αραβία, στην εισαγγελέα Διαφθοράς, Ελένη Τουλουπάκη, με αφορμή δημοσιεύματα του Τύπου. H κ. Δημητρίου ζητάει να διερευνηθεί εάν έχουν διαπραχθεί αδικήματα και σε καταφατική περίπτωση να δρομολογηθούν τα δέοντα.

Η σύμβαση πώλησης 300.000 βλημάτων τύπου 105 mm και συνολικής αξίας 66 εκ. ευρώ από την Ελλάδα στη Σαουδική Αραβία προκάλεσε την αντίδραση της Νέας Δημοκρατίας, η οποία κατέθεσε ερώτηση στη Βουλή και κάλεσε τους Νίκο Κοτζιά και Πάνο Καμμένο να δώσουν στη δημοσιότητα την αλληλογραφία και τα τηλεγραφήματα από τις διπλωματικές αρχές στη Σ. Αραβία.

Η ΝΔ υποστηρίζει ότι ο Πάνος Καμμένος έφερε το καλοκαίρι στη Βουλή την πρόταση για την πώληση βλημάτων αποκρύπτοντας ότι υπάρχει μεσάζοντας ενώ ο Νόμος του 3978/2011 ορίζει ρητά ότι για να προχωρήσει οποιαδήποτε αγοραπωλησία αμυντικού υλικού από την Ελλάδα απαιτείται απευθείας συμφωνία με άλλο Κράτος (goverment to goverment) χωρίς μεσάζοντες.

«Χαίρομαι ιδιαίτερα για την εντολή διερεύνησης της υπόθεσης διακρατικής για τη Σαουδική Αραβία όλα τα στοιχεία αποστέλλονται στην εισαγγελέα να σταματήσει επιτέλους η σπέκουλα του συγκροτήματος και των υπαλλήλων του», απάντησε μέσω Twitter ο υπουργός Άμυνας, Πάνος Καμμένος, που στο παρελθόν έχει δηλώσει ότι υπάρχουν τρεις επίσημες εξουσιοδοτήσεις του σαουδαραβικού κράτους σύμφωνα με τις οποίες ο Β. Παπαδόπουλος είναι εκπρόσωπός τους για τη συγκεκριμένα, αγορά.

Χαίρομαι ιδιαίτερα για την εντολή διερεύνησης της υπόθεσης διακρατικής για τη Σαουδική Αραβία όλα τα στοιχεία αποστέλλονται στην εισαγγελέα να σταματήσει επιτέλους η σπέκουλα του συγκροτήματος και των υπαλλήλων του — Panos Kammenos (@PanosKammenos) November 16, 2017

Ν.Δ.: Επτά ερωτήματα για την πώληση βλημάτων στη Σαουδική Αραβία

Με ανακοίνωσή της τη Δευτέρα 13 Νοεμβρίου η Νέα Δημοκρατία έθεσε τα εξής ερωτήματα για τη σύμβαση πώλησης 300.000 βλημάτων από την Ελλάδα στη Σαουδική Αραβία.

1. Ποιος είναι ο ρόλος του Βασίλη Παπαδόπουλου και ποιες οι πραγματικές σχέσεις του με τον κ. Καμμένο; Γιατί ο κ. Καμμένος δεν έχει παρουσιάσει κανένα επίσημο έγγραφο που να βεβαιώνει ότι είναι εκπρόσωπος της Σαουδικής Αραβίας για την αγορά των βλημάτων;



2. Γιατί ο κ. Καμμένος υπέγραψε μαζί του, ενώ όχι μόνον ο Έλληνας Πρόξενος, αλλά και η στρατιωτική ηγεσία του ζητούσε να τηρηθεί ο νόμος και να μην υπάρχουν μεσάζοντες; Και γιατί δεν είπε εξ’ αρχής την αλήθεια στη Βουλή ότι η συμφωνία περιλαμβάνει μεσάζοντες;



3. Αν όλα ήταν εντάξει και αν ο Βασίλης Παπαδόπουλος ήταν όντως εκπρόσωπος της Σαουδικής Αραβίας, γιατί δεν προχώρησε η συμφωνία και γιατί δεν εισπράχθηκαν τα χρήματα. Βάσει της συμφωνίας Καμμένου έπρεπε να είχαν μπει στα ελληνικά ταμεία στις 31 Ιουλίου. Τι στράβωσε και η συμφωνία που υποστηρίζει εκείνος ότι είναι νόμιμη παραμένει στον αέρα;



4. Έχει κάνει κι άλλες συμφωνίες ο κ. Καμμένος με τον Παπαδόπουλο; Και αν ναι ποιες; Και πώς προσποιείται ότι δεν τον ξέρει όταν έστειλε άρον άρον αεροπλάνο για να υπογράψει εκπρόσωπός του μαζί του τη συμφωνία των βλημάτων;



5. Ο κ. Καμμένος απαξίωσε τον Έλληνα Πρόξενο στην Σαουδική Αραβία και τον κατήγγειλε δημοσίως ότι είναι διαπλεκόμενος. Ο κ. Κοτζιάς τι λέει γι’ αυτό; Συμφωνεί με τον κ. Καμμένο ότι ο Έλληνας Πρόξενος είναι διαπλεκόμενος; Σήμερα η ένωση διπλωματικών υπαλλήλων εξέδωσε ανακοίνωση στηρίζοντας τον Πρόξενο και εκφράζοντας τη διαμαρτυρία της για τις αναφορές Καμμένου. Ο κ. Κοτζιάς γιατί μένει άφωνος;



6. Η Νέα Δημοκρατία έχει ήδη καταθέσει Επίκαιρη Ερώτηση στην Βουλή και σήμερα επανήλθε με αίτηση κατάθεσης εγγράφων θέτοντας σειρά πολύ συγκεκριμένων ερωτημάτων για την υπόθεση που είναι φανερό πια ότι πρόκειται για τεράστιο σκάνδαλο. Παράλληλα, αρμόδιοι Τομεάρχες της έχουν κάνει παράσταση στη Δικαιοσύνη ζητώντας την παρέμβασή της. Η Νέα Δημοκρατία επιμένει και σήμερα. Δεν θα έπρεπε να έχει ξεκινήσει ήδη η δικαστική διερεύνηση της υπόθεσης;



7. Τέλος υπάρχει και ένα αυτονόητο ερώτημα στον πρωθυπουργό της χώρας. Η Νέα Δημοκρατία ήδη από την προηγούμενη Κυριακή που το θέμα ήρθε στη δημοσιότητα, ανέδειξε τη σοβαρότητα της υπόθεσης κάλεσε τον κ. Τσίπρα να λάβει σαφή θέση για τις επιλογές του συναρχηγού του κ. Καμμένου. Γιατί εδώ και οκτώ μέρες σιωπά ο κ. Τσίπρας;»